ToekomsVenster: Ons vriendelike God | Maroela Media
As U ons sondes in aanmerking sou neem, Here, wie sou dan nog bestaan? Maar by U ís daar vergifnis: daarom word U steeds gedien. – Ps. 130:3-4
Niemand is soos ŉ skoon bladsy waarop die Heilige Gees alleen skryf nie. Ons dra meer of minder bagasie met ons saam afhangend van hoe die lewe ons behandel het. Ons verteenwoordig ŉ bepaalde lewens- en wêreldbeskouing waarvan die fondasie in ons opvoeding en ouerhuis lê.
Ons word gevorm deur die tienduisende stemme wat gedurende ons leeftyd na ons toe kom. Sommige van die inhoude integreer ons en ander skuif ons opsy. Dit is bykans onafwendbaar dat ons ruimte sal maak vir dit wat by ons menswees inpas en die res sal verwerp. Dit bly daarom ŉ lewenslange reis om die Here en sy bedoeling met ons beter te verstaan en te integreer.
As ons byvoorbeeld ŉ slegte ervaring met ons vader op aarde gehad het sal ons dit heel moontlik op die Vader van die Woord projekteer. As daar geen vertroue was nie sal ons heel moontlik sukkel om die Vader te vertrou. As ons aardse vader ons gedurig gekritiseer het, foutvinderig was, selfs te lyf gegaan het en slae uitgedeel het mag ons die Vader ook so beleef.
In ŉ generasie waar die vaderfiguur in baie gevalle vanweë ŉ verskeidenheid redes afwesig is, kan ŉ mens die Hemelse Vader eweneens as afwesig en onbetrokke beleef. Dit is uiteraard nie waar van Hom nie maar dit is ons belewenis en ongeskrewe verwagting. As ek na God roep sal niemand antwoord nie. “Tipies, my pa het ook nie opgedaag toe ek hom nodig gehad nie” mag ŉ mens dan redeneer.
Kom na My toe, almal wat uitgeput en oorlaai is, en Ek sal julle rus gee. – Matteus 11:28
Ons moet terselfdertyd vir GOD die grootste eerbied en respek he , maar tegelykertyd kan ons op ons vreugdevolste wees en heerlik ontspan in Sy teenwoordigheid, want in wiese teenwoordigheid is ons tog so welkom en geliefd as by Hom.